ছোট নাটক। আধঘণ্টার। কিন্তু তার মধ্যেই নিহিত রয়েছে এই মুহূর্তে গোটা বিশ্বকে ভাবাচ্ছে, এ রকম একটি সমস্যার কথা। রেফিউজি সমস্যা। সেটাকেই কেন্দ্র করে ‘কৃষ্টিপটুয়া’র নতুন নাটক ‘কেস ডিসমিস্‌ড’। যাকে আপাতদৃষ্টিতে ‘পলিটিক্যাল স্কিট’ মনে হবে। কিন্তু ‘মিউজিক্যাল’ও, অর্থাৎ ন্যারেটিভের সঙ্গে সংগীত মিলেমিশে গিয়ে তৈরি করেছে এর বাঁধুনি। নাটকটির বক্তব্যও বেশ একমাত্রিক এবং স্পষ্ট। স্ক্রিপ্ট লিখেছেন রূপঙ্কর। নির্দেশনা চৈতালি লাহিড়ির। 
প্রাসঙ্গিকতার দাবি করে রূপঙ্কর বললেন, ‘‘রেফিউজি সমস্যা যেভাবে গোটা দুনিয়ায় ছড়িয়ে পড়েছে এবং এখনও পড়ছে, তাতে এই মুহূর্তে এ রকম একটা নাটক প্রাসঙ্গিক তো বটেই। বিশ্ব রাজনীতির নেতিবাচক ফল ভোগ করতে হচ্ছে লক্ষ লক্ষ সাধারণ মানুষকে। সেটা বাংলাদেশ-ভারতবর্ষ হোক। ভারত-পাকিস্তান হোক। আফগানিস্তানে তেলের রাজনীতি হোক। বা সিরিয়া-লেবাননের ধর্মযুদ্ধ। খোলামকুচির মতো মানুষগুলো মারা যাচ্ছে। নীতি-মতবাদ এসবের দোহাই দিয়ে!’’ 
সার্বিক এই ব্যবস্থাটাই উঠে এসেছে নাটকের প্রেক্ষাপটে। কিন্তু গল্পটা আবর্তিত হয় কয়েকটি মাত্র চরিত্র-নির্ভর ঘটনায়। যেখানে এক যৌনকর্মীর বাড়িতে খুন হয় একজন। তারপর সে এবং এক দালাল পৌঁছে যায় একজন সিআইডি অফিসারের অফিসে। তাদের সেখানে নিয়ে যায় একজন পুলিশ কনস্টেব্‌ল। জেরা এবং খুনের তদন্তের সূত্র ধরেই প্লটে ঢুকে পড়ে বৃহত্তর সমস্যাগুলো। রূপঙ্করের কথায়, ‘‘এখন পৃথিবীটা এমন একটা জায়গায় পৌঁছে গিয়েছে, যেখানে আমাদের পরিচয়গুলোই ভীষণভাবে ঘেঁটে যাচ্ছে। ওই যে একটা কথা আছে না, রাজায় রাজায় যুদ্ধ হয়...। প্রত্যেকের অবস্থা এখন তাই। আবার ব্যক্তিগত জীবনেও মানুষ বড্ড বেশি ডিজিটালাইজ্‌ড হয়ে যাচ্ছে। মানবিক গুণগুলো হারিয়ে যাচ্ছে। পৃথিবীটা যেন মানুষ বনাম রোবট, এই দ্বন্দ্বটা নিয়েই ঘুরছে।’’


তিন প্রধান চরিত্র, অর্থাৎ সিআইডি অফিসার, যৌনকর্মী এবং দালালের চরিত্রের মাধ্যমেই গল্পে মেশে ‘বিবেক’এর তাৎপর্য। এবং নাটকের প্রতিটা ‘অ্যাকশন’এ মেশে গানের প্রয়োজনীয়তা। রূপঙ্কর বললেন, ‘‘নাটকে গানের একটা দরকারি ভূমিকা আছে। এই তিন চরিত্রই নিজেদের মধ্যে কথা বলাবলি করতে করতে গানে ঢুকে পড়ে। আরেকটি চরিত্রও রয়েছে, যে ওই খুন হয়ে যাওয়া দেহটাকে নিয়ে আসে। সেই চরিত্রটি আবার গিটার বাজায়, গানও গায়। এবং প্রতিটা গানই লাইভ।’’ নাটকের সংগীত রূপঙ্করেরই। গান লিখেছেনও তিনি। খুন, রাজনীতি এবং সাধারণ মানুষের ‘মানিয়ে নেওয়ার’ সমীকরণটাকে রূপ দিতে একটি গান লিখেছেন— 
এলোমেলো লাগছে ভীষণ লাগছে ক্যাডাভেরাস
গন্ডগোলটা কোথায় বলো, কার গলাতে ফাঁস?
যুক্তির পরতে পরতে শুঁকতে শুঁকতে চলো
বেধড়ক জীবনটা এনজয় তুমি করো
দুর্গন্ধটাকে গায়ে মেখে নাও
ডেডবডির ধারে তুমি পেচ্ছাপ করে দাও...
এই মুহূর্তে ভারত তথা বাংলার রাজনৈতিক চিত্রটাও গোলমেলে। রূপঙ্কর বলছিলেন, কোনও বিশেষ রাজনৈতিক বিষয় বা ঘটনাকে ‘অ্যাড্রেস’ করার জন্য এই নাটক না হলেও সার্বিক ‘গোলমাল’টাকে তাঁরা ধরতে চেয়েছিলেন তো বটেই। ‘‘ক্ষমতায় আসার আগেকার মিথ্যে প্রতিশ্রুতি দেওয়ার অভ্যেসকেও যেমন এখানে আনা হয়েছে। ফলে শুধুই বিশ্ব-রাজনীতি বা দেশীয় রাজনীতিতে আটকে না রেখে আমরা নাটকটার পরিসরটাকে আরও বিস্তীর্ণ করতে চেয়েছি।’’

নাটকে অভিনয় করছেন রূপঙ্কর, চৈতালি, দেবদাস ঘোষ, শঙ্কর হালদার এবং বিভাস। প্রথম অভিনয় ২৭ মার্চ, রবিবার, অ্যাকাডেমিতে। ওই দিন ‘কেস ডিসমিস্‌ড’এর পরে দলের আরেকটি নাটক ‘২৯ এপ্রিল’ও অভিনীত হবে বলে জানালেন রূপঙ্কর।